ཁམས་གྲྭ་བསོད་ནམས་དཔལ་བཟང་།གཉིས་པ།བྱེ་བྲག་ཁམས་སྒར་ཆོས་སྡེ་ཆེན་མོའི་རྟེན་གསུམ་གྱི་ལོ་རྒྱུས་མདོར་བསྡུས་ནི།དང་པོ་སྐུ་རྟེན་གྱི་སྐོར་མདོར་བསྡུས་ནི།༧དཔལ་རྒྱལ་བ་མདོ་ཁམས་པའི་སྐུ་ཐོག་དང་པོའི་སྐབས་སུ་མགོན་མང་དངོས་གྲུབ་འབྱུང་བའི་དཀྱིལ་ཆོག་ཆེན་མོའི་ལྷ་ཚོགས་བཞེངས་གནང་མཛད་པའི་སྐབས་སུ།མགོན་མང་གི་ལྷ་ཕལ་ཆེར་བཞེངས་གྲུབ་ཅིང་བདུད་མགོན་ཏྲག་ཤད་ནག་པོ་བཞེངས་པའི་དུས་སུ་སྤྱན་འབྱེད་ཀྱང་བྱེད་ལོང་མ་བྱུང་བ་ཡེ་ཤེས་པ་དངོས་སུ་བརྟེན་ལ་ཐིམ་པར་གྲགས་པའི་ཐང་ནག་བྱིན་ལྡན་དང་།སྐུ་ཐོག་གསུམ་པའི་སྐབས་སུ་བཞེངས་བའི་སངས་རྒྱས་སྟོང་སྐུ་ཆེས་བྱིན་ལྡན་འདི་ལ།བཤད་ཚུལ་གཉིས་སྟེ་ཐུན་མོངས་དང་།ཐུན་མོངས་མ་ཡིན་པ་གཉིས་ལས་དང་པོ་ནི།ཀརྨའི་ལྷ་བཟོས་བཞེངས་པ་གྲགས་ཅིང་།ཐུན་མོངས་མ་ཡིན་པའི་བཤད་ཚུལ་ལྟར་ན།དཔལ་རྒྱལ་བ་མདོ་ཁམས་པའི་སྐུ་ཐོག་གསུམ་པ་འགྲོ་འདུལ་ངག་དབང་ཀུན་དགའ་བསྟན་འཛིན་མཆོག་གིས་དགོས་པ་དུ་མར་གཟིགས་ནས་གྲྭ་ཚང་རྣམ་ལ་དགོང་མོར་ས་མང་ཙམ་སྤུངས་དགོས་པའི་བཀའ་གསུང་སྩལ་ཀྱང་གྲྭ་བཙུན་ཚོས་ས་ཉུང་ཙམ་གཏོགས་སྤུངས་མ་ཐུབ།ཕྱིན་ཉིན་བླ་གྲྭ་ཀུན་གཟིགས་པར་ཕྱིན་དུས་ས་ཀུན་ཟངས་ས་ལེ་སྦྲམ་དུ་གྱུར་ཅིང་རྟེན་འབྲེལ་ལམ་ལྷོང་དུ་བྱུང་ན་སངས་རྒྱས་ཀྱི་སྐུ་དག་རྩེ་གྲུ་གང་རེ་བཞེངས་འཆར་མཛད་ཀྱང་རྟེན་འབྲེལ་ལམ་དུ་མ་ཕྱིན་པས་སངས་རྒྱས་སྟོང་སྐུ་དག་རྒྱལ་བ་མདོ་ཁམས་པ་ཆེན་པོའི་ཕྱག་མཐོ་གང་གི་ཚད་ལས་གྲུབ་པ་མི་མ་ཡིན་གྱི་ལྷ་བཟོས་བཞེངས་པར་བཤད།སྐུ་འདྲ་དེ་འགྲུབ་ལ་ཉེ་དུས་རྒྱལ་བ་མདོ་ཁམས་པ་ཆེན་པོ་མཆོག་གིས་དེ་རིང་སྒར་འགྲུལ་སུ་བྱུང་ན་སྐུ་གམ་དུ་གཏང་ཤོག་གསུང་ཀྱང་ཕྱི་དྲོའི་བར་དུ་སུ་ཡང་ཡོང་མཁན་མ་བྱུང་།ཕྱི་དྲོའི་དུས་སུ་བུད་མེད་ཅིག་ཐོན་སྟེ་བླ་མ་མཇལ་དགོས་ཞུས་ཀྱང་།དེ་སྐབས་སྒར་པའི་བསྒྲིགས་ལ་གཏོར་བསྔོས་ཟིན་ནས་བུད་མེད་སྒར་པའི་ནང་དུ་བཏང་སྲོལ་མེད་སྟབས་བུད་མེད་དེ་གྲྭ་བཙུན་ཚོས་ནང་དུ་གཏང་མ་མཛད།དགོང་མོ་བླ་མས་ཕྱག་མཛོད་ལ་འགྲུལ་པ་སུ་མ་བྱུང་ངམ་གསུང་པར།བུད་མེད་གཅིག་ཕྱི་དྲོར་ཐོན་སོང་ཀྱང་ནང་དུ་མ་བཏང་བའི་ལོ་རྒྱུས་ཞུས་པས།བྱ་བ་མ་བཟང་གསུང་ནས་ཁོང་གི་ཆབ་རྫེའུ་དེ་བསྐུར་ནས་དེ་བུད་མེད་དེ་ལ་གཏོད་གསུང་།ཕྱག་གཡོག་པ་རྗེས་དེད་སྐབས་སུ་བུད་མེད་དེ་མགར་སྐེ་ལ་ནས་འགྲོ་གི་ཡོད་པ་རྗེས་ཟིན་ཏེ་ཆབ་རྫེའུ་དེ་བུད་མེད་དེར་གཏད་པས་བུད་མེད་དེས་ཆབ་གཅིག་བཏང་ནས་ཕྱག་མཛོད་ལ་སྤྲད།ཕྱག་མཛོད་པས་བློ་རྩེ་གཉིས་བྱས་ནས་ཁུར་ཡོངས་སྐབས་ཇེ་ལྗི་ལ་སོང་བས་ཉོ་གསེར་ལྡིས་ཁུག་ནས་ཆབ་རྫེའུ་ཁ་ཕྱེས་པས་གསེར་ཕྱུར་སྟེ་ཆབ་རྫེའུ་ནང་ཉུང་ཙམ་ལས་མ་ལྷག་པས་སངས་རྒྱས་སྟོང་སྐུ་དག་གི་ཞལ་གསེར་མ་གཏོགས་མ་འདང་བའི་རྟེན་འབྲེལ་འཆུག་པས་སྐུ་གསེར་དག་དེའུ་དམར་དགེ་བཤེས་མཆོག་གིས་བཟོས་པའི་གསེར་འགྱུར་གྱི་རྩི་བཏང་གནང་བར་གྲགས།སྐུ་འདྲ་རྣམས་ལ་ཐིག་ཚད་མི་འདྲ་བ་ཁ་ཤས་ཡོད་པ་དག་ནི་ཐུབ་པ་ཆུ་མོན་མ་དང་།མུ་ཏིག་ཁྲི་ཤིང་ངམ་འོད་ཟེར་ཅན་མའི་དཔེ་སོགས་དང་མཚུངས་པ་རེེད་ཅེས་བཤད་སྲོལ་ཡོད་པ་རེད།སྐུ་དེ་དག་ཁ་ཤས་ལ་ཆེས་ངོ་མཚར་ཆེ་བའི་ལོ་རྒྱུས་མང་ཡང་ཐར་ཐོར་རེ་ཞུས་ན།སྔར་དུས་ལོག་ཉེའི་སྐབས་སུ་སྐུ་དེ་ཚོ་ཁ་ཤས་ནམ་མཁའ་ལ་འཕགས་པ་དང་།དུས་ལོག་སྟེ་སྐུ་གསུང་ཐུགས་རྟེན་དག་དགོན་པ་ནས་གཏོར་བཤིག་ཚབ་ཆེན་བྱས་དུས་སླར་ཡང་བེ་རི་བའི་དུད་ཚང་ཞིག་གི་སངས་རྒྱས་སྟོང་སྐུའི་གྲས་སྐུ་འདྲ་འགའ་ལག་ལ་ཕོགས་སྐབས་དུས་ཚོད་འདྲ་མིན་དེ་སྐབས་སུའང་འཕགས་པ་ནི་དེར་ཡོད་ཀུན་གྱི་སྤྱོད་ཡུལ་དུ་གྱུར།དེ་དག་ལ་ཁྲི་རྒྱབ་ཡོལ་ཧ་ཀྱང་སྤུས་ཚད་དང་ལྡན་པ་དེ་རྒྱལ་བ་མདོ་ཁམས་པའི་སྐུ་རབས་བཞི་པ་པཎ་ཆེན་ཆོས་ཀྱི་ཉི་མས་བཞེངས་པར་མཛད།རྒྱལ་ཡོལ་ནང་དུ་དང་པོ་སེམས་བསྐྱེད་ཚུལ་གསེར་བྲིས་དང་།ཁྲིའི་འོག་ཏུ་ཡབ་ཡུམ་སྲས་གསུམ་རིམ་གྲོ་བ་སོགས་ཀྱི་ཚིགས་བཅད་གསེར་བྲིས།ཁྲི་རྩེ་ཁྲུ་གང་།རྒྱབ་ཡོལ་རྩེ་གྲུ་གང་བ་བཅས་དང་།སྐུ་ཐོག་གསུམ་པ་ཕྲིན་ལས་འགྲོ་འདུལ་རྩལ་གྱིས་གཏེར་ནས་བཞེས་པར་གྲགས་པའི་གཏེར་གུར་མཐོང་གྲོལ་ཆེན་མོ་འམ་གུར་ཆེན་བཀྲ་ཤིས་འོད་འབར་ལ་བཤད་སྒྲོས་སྣ་ཚོགས་ཤིག་ཡོད་འདུགཁ་ཤས་ཀྱིས་ནི་སློབ་དཔོན་ཆེན་པོ་པདྨ་འབྱུང་གནས་ཀྱིས་མང་ཡུལ་གུང་ཐང་ལ་ཁར་མན་ངག་སྙིང་གི་ནོར་བུ་ལྟ་བུ་བདུན་གནང་སའི་གུར་དེ་འཛམ་གླིང་གེ་སར་རྒྱལ་པོས་གཏེར་ནས་བཞེས་ཤིང་ལས་གུར་མཐོང་བ་ཀུན་སྨོན་ཞེས་གྲགས་པ་དེ་རྗེ་ངག་དབང་ཀུན་དགའ་བསྟན་འཛིན་མཆོག་ལ་རྨ་རྒྱལ་སྤོམ་རས་ཕུལ་བ་རེད་ཅེས་ཀྱང་བཤད།ཡང་ཁ་ཤས་ཀྱིས་ཧོར་གྱི་ཚོང་པ་ཁ་ཤས་ཀྱི་རས་ཕུལ་ནས་སྤྲུལ་པའི་བཟོ་བོས་བཞེངས་པ་རེད་ཅེས་ཀྱང་གླེང་གང་།ལྟར་བཟོ་བཀོད་དྲས་གྲུབ་སོགས་ལ་ལྟས་ན་ཕལ་པའི་ནོར་ཞིག་མིན་པ་ནི་མངོན་གསལ་རེད།དེ་ལྟ་བུའི་ཁམས་པའི་གུར་མོ་ཆེ་དེ་ནི་བཟང་གོས་རིན་ཐང་དང་བྲལ་བ་སྣ་ཚོགས་དྲས་དྲུབ་ལས་བཟོས་པའི་བླ་རེ་བཀོད་ཆེན་རབ་འབྱམས་ལྷུན་གྲུབ་ལིང་།༼༦༽བཟང་གོས་ཡོལ་བ་ཕྱོགས་མདོག་ཅན་ལིང་།༼༧༽པདྨ་དང་ནོར་བུའི་དྲྭ་ཕྱེད་ཉིས་རིམ་ཅན་བཟང་གོས་སྣ་ཚོགས་ཀྱི་འཚེམ་བཟོས་གུར་ནང་ཁོར་ཡུག་ཀུན་ཏུ་ཁྱབ་པའི་ཡིད་འཕྲོག་གི་བཀོད་པ་འདྲེན་བྱེད་ཀྱི་དཔྱིད་དུ་གྱུར་པ་དེའི་འོག་ཏུ་ཚུད་ཚད་ལས་སྒྲིབ་དག་པར་འགྱུར་བ་དང་།གུར་དེའི་ཆབ་ཀྱི་ཐིགས་པ་ཕྲ་མོས་ཀྱང་ནད་གདོན་སོགས་ལ་ཕན་པ་དངོས་མཐོང་ལག་ཟིན་གྱི་ལོ་རྒྱུས་ཡང་ཡོད་པ་རེད།རྗེ་ངག་དབང་ཀུན་དགའ་བསྟན་འཛིན་གྱི་སྐུ་འདྲ་གསུང་འབྱོན་ཞྭ་ཕུད་མར་གྲགས་པ་གསེར་ཟངས་ལས་གྲུབ་པ་བྱིན་ལྡན།ཐུབ་པ་བྱིས་དྲོད་མ་ཞེས་གྲགས་པའི་རྟེན་ཁྱད་འཕགས་གཙོས་པའི་སྐུ་ཆེ་ཆུང་དག་ནི་ཆེས་མང་ངོ་།།